[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 14.10.2010

COM(2010) 556 τελικό

2010/0288 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό των χρηματοδοτικών συνεισφορών που πρέπει να καταβάλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης το 2011 και το 2012, συμπεριλαμβανομένης της πρώτης δόσης για το 2011

ΑΙΤΙΟΛΟΓΙΚΗ ΕΚΘΕΣΗ

Η εσωτερική συμφωνία και ο δημοσιονομικός κανονισμός του 10ου ΕΤΑ προβλέπουν νέα διαδικασία για τις προσκλήσεις καταβολής συνεισφορών από τα κράτη μέλη για τη χρηματοδότηση του ΕΤΑ. Σύμφωνα με το άρθρο 157 του δημοσιονομικού κανονισμού, αυτή η νέα διαδικασία εφαρμόστηκε για πρώτη φορά για τις συνεισφορές του 2009.

Σύμφωνα με το άρθρο 57 παράγραφος 2 του δημοσιονομικού κανονισμού, η παρούσα πρόταση καλύπτει:

- το ανώτατο όριο του ετήσιου ποσού της συνεισφοράς για το 2012,

- το ετήσιο ποσό της συνεισφοράς για το 2011, και

- το ποσό της πρώτης δόσης της συνεισφοράς για το 2011.

Σύμφωνα με το άρθρο 57 παράγραφος 7 του δημοσιονομικού κανονισμού, το ποσό που τελεί υπό τη διαχείριση της Επιτροπής και το ποσό που τελεί υπό τη διαχείριση της ΕΤΕπ προσδιορίζονται χωριστά.

Σύμφωνα με το άρθρο 145 του δημοσιονομικού κανονισμού, η ΕTEπ γνωστοποίησε στην Επιτροπή τις επικαιροποιημένες προβλέψεις της ως προς τις αναλήψεις υποχρεώσεων και τις πληρωμές για τα μέσα που τελούν υπό τη διαχείρισή της.

Σύμφωνα με το άρθρο 57 παράγραφος 2 του δημοσιονομικού κανονισμού, το Συμβούλιο πρέπει να αποφασίσει σχετικά με αυτή την πρόταση έως τις 15 Νοεμβρίου 2010 και τα κράτη μέλη πρέπει να καταβάλουν την πρώτη δόση της συνεισφοράς το αργότερο έως τις 21 Ιανουαρίου 2011.

Το άρθρο 58 παράγραφος 2 του δημοσιονομικού κανονισμού προβλέπει ότι στο πλαίσιο των προσκλήσεων συνεισφορών απορροφώνται αρχικά τα ποσά που προβλέπονταν για τα προηγούμενα ΕΤΑ, το ένα μετά το άλλο. Επομένως, οι προσκλήσεις συνεισφορών στην παρούσα πρόταση αφορούν ποσά του 9ου και, για πρώτη φορά, του 10ου ΕΤΑ.

Υπενθυμίζεται ότι το άρθρο 60 παράγραφος 1 του δημοσιονομικού κανονισμού ορίζει ότι το κράτος μέλος που δεν πληρώνει τη δόση της οφειλόμενης συνεισφοράς εντός της προθεσμίας, υποχρεούται σε καταβολή τόκου επί του μη καταβληθέντος ποσού, σύμφωνα με τις λεπτομέρειες για την καταβολή τόκου που καθορίζονται στο ίδιο άρθρο.

2010/0288 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό των χρηματοδοτικών συνεισφορών που πρέπει να καταβάλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης το 2011 και το 2012, συμπεριλαμβανομένης της πρώτης δόσης για το 2011

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση των ενισχύσεων της Κοινότητας σύμφωνα με το πολυετές δημοσιονομικό πλαίσιο για την περίοδο 2008-2013 βάσει της συμφωνίας εταιρικής σχέσης μεταξύ των ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[1], και ιδίως το άρθρο 7,

τον κανονισμό (ΕΚ) αριθ. 215/2008 του Συμβουλίου, της 18ης Φεβρουαρίου 2008, για τον δημοσιονομικό κανονισμό που εφαρμόζεται στο δέκατο Ευρωπαϊκό Ταμείο Ανάπτυξης[2] (εφεξής «δημοσιονομικός κανονισμός του 10ου ΕΤΑ) και ιδίως το άρθρο 57 παράγραφος 2,

την πρόταση της Επιτροπής,

Εκτιμώντας τα εξής:

(1) Σύμφωνα με τη διαδικασία που θεσπίζεται στα άρθρα 57 έως 61 του δημοσιονομικού κανονισμού του 10ου ΕΤΑ, η Επιτροπή θα πρέπει να υποβάλει πρόταση έως τις 15 Οκτωβρίου που να προσδιορίζει το ανώτατο όριο του ετήσιου ποσού της συνεισφοράς των κρατών μελών στο Ευρωπαϊκό Ταμείο Ανάπτυξης (ΕΤΑ) για το 2012, το ετήσιο ποσό της συνεισφοράς για το 2011 και το ποσό της πρώτης δόσης της συνεισφοράς για το 2011.

(2) Το άρθρο 58 παράγραφος 2 του δημοσιονομικού κανονισμού του 10ου ΕΤΑ ορίζει ότι στο πλαίσιο των προσκλήσεων συνεισφορών απορροφώνται αρχικά τα ποσά που προβλέπονται για τα προηγούμενα ΕΤΑ. Συνεπώς, βάσει του άρθρου 58 παράγραφος 2 του δημοσιονομικού κανονισμού του 10ου ΕΤΑ θα πρέπει επίσης να πραγματοποιηθεί πρόσκληση για την καταβολή κεφαλαίων στο πλαίσιο του 9ου ΕΤΑ. Η πρόσκληση για την καταβολή κεφαλαίων στο πλαίσιο του 10ου ΕΤΑ θα πραγματοποιηθεί για πρώτη φορά το 2011.

(3) Σύμφωνα με την πρώτη παράγραφο του άρθρου 145 του δημοσιονομικού κανονισμού του 10ου ΕΤΑ, η Ευρωπαϊκή Τράπεζα Επενδύσεων γνωστοποίησε στην Επιτροπή τις επικαιροποιημένες προβλέψεις της ως προς τις αναλήψεις υποχρεώσεων και τις πληρωμές για τα μέσα που τελούν υπό τη διαχείρισή της.

(4) Το Συμβούλιο θα πρέπει να αποφασίσει σχετικά με αυτή την πρόταση έως τις 15 Νοεμβρίου 2010 και τα κράτη μέλη θα πρέπει να καταβάλουν την πρώτη δόση της συνεισφοράς για το 2011 το αργότερο έως τις 21 Ιανουαρίου 2011,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το ανώτατο όριο του ετήσιου ποσού των συνεισφορών των κρατών μελών στο ΕΤΑ για το 2012 καθορίζεται με την παρούσα σε 4 000 000 000 EUR για την Επιτροπή και σε 350 000 000 EUR για την Ευρωπαϊκή Τράπεζα Επενδύσεων.

Άρθρο 2

Το ετήσιο ποσό των συνεισφορών των κρατών μελών στο ΕΤΑ για το 2011 καθορίζεται με την παρούσα σε 3 690 000 000 EUR για την Επιτροπή και σε 210 000 000 EUR για την Ευρωπαϊκή Τράπεζα Επενδύσεων.

Άρθρο 3

Οι μεμονωμένες συνεισφορές στο ΕΤΑ που πρέπει να καταβληθούν από τα κράτη μέλη στην Επιτροπή και την Ευρωπαϊκή Τράπεζα Επενδύσεων στο πλαίσιο της πρώτης δόσης για το 2011 καθορίζονται στον πίνακα του παραρτήματος.

Άρθρο 4

Η παρούσα απόφαση εφαρμόζεται από την ημερομηνία έκδοσής της.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Πρώτη δόση των συνεισφορών για το 2011 (σε EUR)

[pic]

[1] ΕΕ L 247 της 9.9.2006, σ. 32.

[2] ΕΕ L 78 της 19.3.2008, σ. 1.